Óvænt sjokk í ísskápnum, óþekkur rútubílstjóri, smábold og sushi

Ja, mér hefndist heldur betur fyrir að hafa talað vel um samkynhneigð í færslu hér í gær. Þegar ég kom heim í sakleysi mínu áðan, frekar snemma miðað við föstudaga, ákvað ég að byrja á því að búa mér til latte. Ég opnaði ísskápinn, enn algjörlega í sakleysi mínu, og það fyrsta sem ég sá var .... LÉTTMJÓLK! Ég argaði í huganum, róaði mig síðan, allt á sekúndubroti, og spurði unga manninn kurteislega hvort hann vissi hvað léttmjólk gerði kaffi. Eftir rúmlega tveggja áratuga sambúð ætti hann að vita að á þessu heimili er EKKI keypt léttmjólk. Aldrei, never! Ekki einu sinni í neyð. Léttmjólk gerir kaffi grátt! Það sem bjargaði erfðaprinsinum var það að dreitill af nýmjólk, nægilegt magn var til í latte í dag og á morgun.

Sjórinn er hávær og fallegur núna. Af og til koma stórar og tærar öldur, svona smágerðar Miðjarðarhafsöldur, sem búa til mikinn hávaða þegar þær falla tígulega niður. Ummm, hafið. Stór rúta frá Hópbílum stoppaði hérna á neðra hlaðinu áðan og hleypti út fjörkálfum sem geta núna verið hvar sem er á Skaganum og lita bæinn rauðan. Verst að rútubílstjórarassgatið leggur beint fyrir framan himnaríki og skyggir á skvetturnar. Hann sér ekki huglæga bannmerkið á ljósastaurnum: Varúð, útsýnisstaður frú Guðríðar.

Það eina sem ég sá í boldinu var að Nick og Brooke eru gift og njóta hveitibrauðsdagana, í þeirra tilfelli og miðað við ríkidæmið ættu þetta frekar að kallast vínarbrauðsdagar (aulabrandarar eru líf mitt og yndi). Hin sólbrennda Bridget tryggir sér endalausa samúð með því að gera eins mikið og hún getur úr sólbrunanum (sem Felicia, hálfsystir hennar, olli). Bridget klæðist bleikum sjiffonkjólum, í stíl við andlitið, og drekkur rauðvín, sem er líka mjög flott litasétteríng við andlitið.

Það skemmtilegasta sem Tommi gerir þessa dagana er að vera úti á stóru svölum, stökkva eftir flugum og éta þær. Ferskara sushi fær hann varla og þetta ætti að spara matarkostnað kattanna. Þegar Tommi og Kubbur gera þetta inni tek ég alltaf fyrir eyrun og loka augunum. Reyni þó fyrst að bjarga flugunum út en ef þær er mjög leiðar á lífinu og neita að fara út er fátt hægt að gera fyrir þær.

Fyrri ummæli:
haha bara sushi hlaðborð með léttmjólk handa eðalbornum köttum.

"Útsýnisstaður frú Guðríðar" mér líst vel á að þú eignist svona skilti, örugglega hægt að nota það víða. Eigðu góða helgi mín kæra

||

Skemmtilegur pistill hjá þér Gurrí, eins og ætíð bara. Alltaf gaman að kíkja á þig ljúfust. Eigðu yndislega helgi!

||

Frú Guðríður!? Síðan hvenær?

Ég mun heimta léttmjólk í mitt kaffi þegar ég heiðra Himnaríkið með nærveru minni! Ekkert betra út í Bragann!Ég vil yfir höfuð hafa sem flest létt, létta lund, létt yfir mannskapnum og konur eiga að vera léttar, léttlyndar, léttklæddar, allt í einum pakka, punktur og basta!

||

Gurrí, hann bað um þetta út í Bragann, varla áttu gulan Braga á lager :D :D :D

Ummæli:
Maðurinn minn og dóttir mín fá sér alltaf rjóma í kaffið - þau eru líka grönn.....ég skal alveg fúslega viðurkenna að það er gott en ég læt það ekki eftir mér þar sem ég er fitubolla

Verkefni: Tilfinning
Merking: Hlutlaust